Komisijos sprendimas
1996 m. liepos 4 d.
dėl apsaugos priemonių, susijusių su gyvulių ir gyvulių produktų importu iš Buvusiosios Jugoslavijos Respublikos Makedonijos, dėl snukio ir nagų ligos protrūkių
(tekstas svarbus EEE)
(96/414/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. gruodžio 10 d. Tarybos direktyvą 90/675/EEB, nustatančią principus, reglamentuojančius iš trečiųjų šalių į Bendriją įvežamų produktų veterinarijos patikrinimų organizavimą [1], su paskutiniais pakeitimais, padarytais Direktyva 95/52/EB [2], ypač į jos 19 straipsnio 6 dalį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies keičiančią Direktyvas 89/662/EEB, 90/425/EEB ir 90/675/EEB [3], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 18 straipsnio 1 dalį,
kadangi Buvusiojoje Jugoslavijos Respublikoje Makedonijoje (Fyrom) buvo snukio ir nagų ligos protrūkių; kadangi remiantis Komisijos atliktu patikrinimu vietoje paaiškėjo, kad Fyrom institucijos negali užtikrinti būtinos kontrolės vykdymo siekiant išvengti šios ligos paplitimo;
kadangi situacija Fyrom kelia rimtą grėsmę valstybių narių bandoms, atsižvelgiant į prekybą tam tikrais gyvūnų produktais;
kadangi tikslinga imtis priemonių, būtinų apsaugoti Bendriją nuo šios ligos įvežimo rizikos;
kadangi 1993 m. balandžio 30 d. Komisijos sprendimas 93/242/EEB dėl tam tikrų gyvų gyvulių ir jų produktų, kurių kilmės šalis yra tam tikros Europos šalys, importo, atsižvelgiant į snukio ir nagų ligą [4], su paskutiniais pakeitimais, padarytais Sprendimu 95/295/EB [5], draudžia importuoti įtartinų rūšių gyvus gyvūnus iš tam tikrų valstybių ir per jas, įskaitant Fyrom; kadangi šis sprendimas leidžia tam tikromis sąlygomis importuoti iš šių šalių ir per jas šviežią mėsą ir tam tikrus mėsos produktus;
kadangi Komisijos sprendimas 95/340/EB [6] su paskutiniais pakeitimais, padarytais Sprendimu 96/325/EB [7], pateikia trečiųjų šalių, iš kurių valstybės narės leidžia importuoti žalią pieną, termiškai apdorotą pieną ir pieno pagrindo produktus, sąrašą; kadangi Fyrom yra įtraukta į šį sąrašą; kadangi būtina užtikrinti, kad visi importuoti pieno produktai būtų pakankamai apdoroti, kad būtų sunaikintas virusas;
kadangi 1992 m. gruodžio 17 d. Tarybos direktyva 92/118/EEB, nustatanti veterinarijos ir visuomenės sveikatos reikalavimus, reglamentuojančius produktų, kuriems netaikomi reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, ir taisyklėse dėl ligų sukėlėjų, pateiktose Direktyvoje 90/425/EEB, prekybą Bendrijoje ir jų importą į Bendriją [8], su paskutiniais pakeitimais, padarytais Komisijos sprendimu 96/405/EB [9], nustato gyvūnų žarnų, kailių ir odų, kaulų ir kaulų produktų, ragų ir ragų produktų, kanopų ir kanopų produktų, medžioklės trofėjų ir neapdorotos vilnos ir plaukų importo sąlygas; kadangi šie produktai gali būti importuojami tik tada, jei jie yra apdoroti taip, kad būtų sunaikintas virusas; kadangi tačiau tam tikri kiti produktai vis dar gali būti importuoti; kadangi ši medžiaga sukelia riziką;
kadangi todėl būtina uždrausti importuoti tam tikrus gyvūnų produktus iš Fyrom; kadangi tačiau tam tikri produktai gali būti importuoti, jei jie yra specialiai apdoroti;
kadangi šiame sprendime nustatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Komisijos sprendimas 93/242/EEB iš dalies keičiamas taip:
1) A priede 1 išnaša, susijusi su Buvusiąja Jugoslavijos Respublika Makedonija, panaikinama.
2) B priede žodžiai "Buvusioji Jugoslavijos Respublika Makedonija" išbraukiami.
2 straipsnis
1. Valstybės narės leidžia importuoti pieną ir pieno pagrindo produktus, kurių kilmės šalis - Fyrom, tik tada, jei jie apdoroti laikantis Sprendimo 95/340/EB 3 straipsnio reikalavimų.
2. Papildant Sprendimo 93/242/EEB nuostatas, valstybės narės neleidžia importuoti galvijų, avių, ožių ir kitų dvikanopių rūšių produktų, kurių kilmės šalis - Fyrom teritorija:
- kraujo ir kraujo produktų, apibūdintų Direktyvos 92/118/EEB I priedo 7 skyriuje,
- žaliavų, skirtų gyvulių pašararų gamybai ir farmacijos preparatams arba techniniams produktams gaminti, apibūdintų Direktyvos 92/118/EEB I priedo 10 skyriuje,
- gyvūnų mėšlo, apibūdinto Direktyvos 92/118/EEB I priedo 14 skyriuje.
3. Straipsnio 2 dalies pirmoje įtraukoje nurodytas draudimas netaikomas kraujo produktams, kurie yra apdoroti pagal Direktyvos 92/118/EEB I priedo 7 skyriaus 3 dalies b punktą.
4. Valstybės narės užtikrina, kad sertifikatuose, pridedamuose prie gyvūnų produktų, apdorotų pagal straipsnio 1 arba 3 dalis ir leistų išsiųsti iš Fyrom, būtų įrašyta:
"Gyvūnų produktai, atitinkantys Komisijos sprendimą 96/414/EB dėl apsaugos priemonių, susijusių su gyvulių ir gyvulių produktų importu iš Buvusiosios Jugoslavijos Respublikos Makedonijos, dėl snukio ir nagų ligos protrūkių"
.
3 straipsnis
Valstybės narės pakeičia prekybai taikomas priemones, kad suderintų jas su šiuo sprendimu. Jos nedelsdamos apie tai praneša Komisijai.
4 straipsnis
Šis sprendimas skirtas valstybėms narėms.
Priimta Briuselyje, 1996 m. liepos 4 d.